รองเลขาธิการ กกต. ยืนยันยังไม่มีการตั้งธงแจกใบเหลือง-ใบแดง ผู้สมัครพรรคการเมืองใด ทุกเรื่องอยู่ระหว่างการพิจารณา พร้อมเตรียมดำเนินคดีกับผู้ปล่อยข่าว ส่วนการล่ารายชื่อถอดถอนกกต. ขอให้เป็นไปตามกระบวนการ
นายกฤช เอื้อวงศ์ รองเลขาธิการ กกต. ชี้แจงกระแสข่าว กกต. แจกใบแดงผู้สมัครโดยยืนยันว่า ข่าวดังกล่าวไม่เป็นความจริง ขณะนี้กกตรับเรื่องร้องเรียนไว้ทั้งสิ้น 186 เรื่อง มีความปรากฏ 40 เรื่อง และในส่วนที่เป็นคำร้อง 71 เรื่อง ซึ่ง กกต. กำลังดำเนินการสืบสวนหาข้อเท็จจริง โดยตั้งคณะกรรมการขึ้นมาไต่สวน ยังไม่มีการตั้งธงว่าจะให้ใบเหลือง-ใบแดง จำนวนเท่าไหร่ หรือให้พรรคการเมืองใดบ้าง ซึ่งกระแสข่าวดังกล่าว กกต. จะดำเนินการทางกฎหมายเอาผิดผู้ปล่อยข่าวแล้ว        ส่วนกระบวนการสืบสวนสอบสวน และให้ใบเหลือง-ใบแดง กับผู้สมัครที่ทำผิดกฎหมายเลือกตั้ง ร้อยตำรวจเอก มนูญ วิเชียรนิตย์ ผู้อำนวยการสำนักสอบสวนสืบสวน กล่าวว่า เมื่อมีการกล่าวหาไม่ว่าจะมีความปรากฎ หรือเป็นคำร้อง ก็จะต้องเข้าสู่กระบวนการสืบสวนหรือไต่สวน หากมีมูลก็จะแจ้งให้ผู้ถูกกล่าวหาทราบ จากนั้นจะสรุปสำนวนส่งให้คณะกรรมการการเลือกตั้ง เพื่อพิจารณา ซึ่งส่วนใหญ่การทำผิดกฎหมายเลือกตั้งจะเกิดขึ้นในช่วงวันเลือกตั้ง 146 เรื่อง และหลังวันเลือกตั้งมีผู้ร้องเรียนเข้ามาอีก 40 เรื่อง โดยทุกเรื่องก็จะต้องดำเนินการตามขั้นตอนและเสนอให้คณะกรรมการการเลือกตั้งพิจารณา         ส่วนที่มีการล่ารายชื่อกดดันและถอดถอนคณะกรรมการการเลือกตั้ง หรือ กกต. รองเลขาธิการ กกต. ชี้แจงว่า เรื่องกดดันกับเรื่องถอดถอนเป็นคนละเรื่องกัน ซึ่งเรื่องถอดถอนก็จะต้องว่ากันไปตามกระบวนการ พร้อมยืนยันว่า กกต.ทุกคนทำงานตามระเบียบกฎหมาย ทุกอย่างสามารถเปิดเผยได้ในกรอบเวลาที่กฎหมายกำหนด